“El pacto” i “Vaya bichos”, dues noves estrenes per al setembre al cinema Tívoli
2025-07-24

La rutina cinematogràfica torna a instal·lar-se al cinema Tívoli de Burjassot amb l’arribada de dues noves estrenes, per al cap de setmana del 21 al 23 de setembre, que alternen una proposta d’animació per als espectadors més xicotets i una bona opció perquè els adults gaudisquen del millor cinema del moment.

Així, una de les pel·lícules que estarà disponible a la sala del Tívoli, durant aquest cap de setmana és “Vaya bichos”, les projeccions de les quals seran el divendres 21 i dissabte 22, a les 19h i també el diumenge, a les 17h. Aquesta producció francesa d’animació, recomanada per a xiquets/es a partir de 6 anys, té com a protagonista a Apolo, un artista itinerant que arriba al poble dels “Bichitos” en plena vespra del Jubileu de la reina Margarita. Serà llavors quan el nouvingut grill es veurà embolicat en un complot organitzat per la recelosa cosina de la reina, una vespa que vol usurpar el tron. D’aquesta manera, Apolo és acusat d’un segrest que no ha comés, per la qual cosa haurà de descobrir qui té a la reina realment i embarcar-se així en una perillosa missió per a poder rescatar-la. Per sort, per a tan difícil empresa, Apolo comptarà amb l’ajuda d’una abella i un divertit poll, dels quals es convertirà en gran amic.

Com a contrapunt, el suspens i el terror psicològic també arriben aquest cap de setmana al Tívoli amb la pel·lícula “El pacto”, no recomanada per a menors de 12 anys. En ella, l’actriu Belén Rueda dóna vida a Mónica, una dona que adora a Clara (Mireia Oriol), la seua filla adolescent. Però un dia la jove és trobada inconscient, com si haguera entrat en un inexplicable i profund coma. Davant aquesta situació, els experts veuen complicat que la jove desperte, per la qual cosa sembla que té les hores comptades. Per això, enmig d’un gran dolor, Mónica es nega a acceptar la irremeiable pèrdua de la seua filla i, arrossegada per la desesperació, pren una decisió que tindrà importants conseqüències. Gràcies a això, Clara torna a la vida miraculosament. Així comença el viatge cap a l’infern de Mónica. “El pacto” es projectarà el divendres 21 i el dissabte 22 a les 22:30h mentre que el diumenge 23 es projectarà a les 19:30h.

Per problemes de la distribuïdora, la pel·lícula “Todos lo saben”, la projecció de la qual en el Tívoli estava prevista per a aquest cap de setmana, es programarà finalment en el mes de  octubre.

La taquilla del cinema Tívoli obri al públic, cada cap de setmana, una hora abans de l’inici de les projeccions. El preu únic d’entrada és de 4 euros i es disposa de servei de cafeteria.